ตลาดหุ้นเอเชียแดงยกแผง-ดาวโจนส์ดิ่ง 400 จุด วิตกบอนด์ยีลด์ทะลุ 3%
ตลาดหุ้นเอเชียแดงยกแผง หลังดาวโจนส์ดิ่ง 400 จุด วิตกเฟดเร่งขึ้นดอกเบี้ย รับบอนด์ยีลด์ดีดตัวทะลุ 3%
25 เม.ย. 2561

ผู้สื่อข่าวรายงานว่า ดัชนีดาวโจนส์ตลาดหุ้นนิวยอร์กปิดที่ 24,024.13 จุด ร่วงลง 424.56 จุด หรือลดลง 1.74% เมื่อคืนนี้ (24 เม.ย.) เนื่องจากนักลงทุนกังวลว่า อัตราผลตอบแทนพันธบัตรสหรัฐที่พุ่งขึ้นแตะระดับ 3% ซึ่งเป็นครั้งแรกนับตั้งแต่เดือนม.ค.2557 โดยอัตราผลตอบแทนพันธบัตรรัฐบาลประเภทอายุ 10 ปี ดีดตัวสู่ระดับ 3.001% ขณะที่อัตราผลตอบแทนพันธบัตรรัฐบาลประเภทอายุ 30 ปี ปรับตัวขึ้นสู่ระดับ 3.171%
ทั้งนี้การพุ่งขึ้นของอัตราผลตอบแทนพันธบัตรรัฐบาลสหรัฐจะส่งผลให้อัตราดอกเบี้ยในตลาดการเงินดีดตัวขึ้น ซึ่งจะทำให้ภาคเอกชนมีต้นทุนในการกู้ยืมสูงขึ้น อันจะนำไปสู่การลดการลงทุน และลดการจ้างงาน ขณะเดียวกันอาจทำให้ผู้บริโภคลดการใช้จ่าย และจะทำให้เศรษฐกิจเข้าสู่ภาวะซบเซา และถดถอยในที่สุด ทั้งนี้ อัตราผลตอบแทนพันธบัตรรัฐบาลสหรัฐเป็นอัตราดอกเบี้ยอ้างอิงสำหรับอัตราเงินกู้จำนอง และอัตราดอกเบี้ยตราสารหนี้ และเครื่องมือทางการเงินในระบบ
ขณะที่ นักวิเคราะห์จากบริษัททาวเวอร์ บริดจ์ แอดไวเซอร์กล่าวว่า การพุ่งขึ้นของอัตราผลตอบแทนพันธบัตรสหรัฐทำให้นักลงทุนกังวลว่าอาจเป็นปัจจัยผลักดันให้เฟดปรับขึ้นอัตราดอกเบี้ยเร็วกว่าที่คาดการณ์ไว้ นอกจากนี้ ความกังวลในเรื่องดังกล่าวยังได้บดบังปัจจัยบวกจากผลประกอบการที่แข็งแกร่งของบริษัทจดทะเบียน โดยบริษัทล็อคฮีด มาร์ติน, เวอไรซอน คอมมิวนิเคชั่น, แคทเธอร์ พิลลาร์ และโคคา-โคล่า ต่างเปิดเผยตัวเลขกำไร และรายได้ในไตรมาส 1 สูงกว่าตัวเลขคาดการณ์ของนักวิเคราะห์
 
ขณะเดียวกัน ตลาดหุ้นเอเชียส่วนใหญ่อยู่ในแดนลบ ตามภาวะดัชนีดาวโจนส์ที่ดิ่งถึง 400 จุด โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 22,118.62 จุด ลดลง 159.50 จุด, -0.72% ดัชนี SSE Composite ตลาดหุ้นจีนเปิดวันนี้ที่ 3,112.40 จุด ลดลง 16.53 จุด, -0.53% ดัชนี HSI ตลาดหุ้นฮ่องกงเปิดวันนี้ที่ 30,486.86 จุด ลดลง 149.38 จุด, -0.49% ดัชนี TAIEX ตลาดหุ้นไต้หวันเปิดวันนี้ที่ 10,541.83 จุด ลดลง 37.67 จุด, -0.36% ดัชนี KOSPI ตลาดหุ้นเกาหลีใต้เปิดวันนี้ที่ 2,444.19 จุด ลดลง 19.95 จุด, -0.81% ดัชนี FTSE STI ตลาดหุ้นสิงคโปร์เปิดวันนี้ที่ 3,562.37 จุด ลดลง 22.19 จุด, -0.62% ดัชนี FBMKLCI ตลาดหุ้นมาเลเซียเปิดวันนี้ที่ 1,863.48 จุด ลดลง 1.86 จุด, -0.10%
ทั้งนี้ การพุ่งขึ้นของอัตราผลตอบแทนพันธบัตรรัฐบาลสหรัฐจะส่งผลให้อัตราดอกเบี้ยในตลาดการเงินดีดตัวขึ้น ซึ่งจะทำให้ภาคเอกชนมีต้นทุนในการกู้ยืมสูงขึ้น อันจะนำไปสู่การลดการลงทุน และลดการจ้างงาน ขณะเดียวกันอาจทำให้ผู้บริโภคลดการใช้จ่าย และจะทำให้เศรษฐกิจเข้าสู่ภาวะซบเซา และถดถอยในที่สุด ทั้งนี้ อัตราผลตอบแทนพันธบัตรรัฐบาลสหรัฐเป็นอัตราดอกเบี้ยอ้างอิงสำหรับอัตราเงินกู้จำนอง และอัตราดอกเบี้ยตราสารหนี้ และเครื่องมือทางการเงินในระบบ
 